Na temelju članka 5. stavka 1. točke 6. Zakona o sigurnosti prometa na cestama (NN 67/08, 48/10, 74/11, 80/13, 158/13, 92/14, 64/15, 108/17) i članka 50. Statuta Grada Buja ( „Službene novine Grada Buja“ broj 11/09, 05/11, 11/11, 03/13, 05/18) Gradsko vijeće Grada Buja na sjednici održanoj dana \_\_\_\_\_\_\_\_\_\_\_\_godine donosi,

**O D L U K U**

 **O II. IZMJENAMA I DOPUNAMA ODLUKE**

**O ORGANIZACIJI, NAČINU NAPLATE I KONTROLE PARKIRANJA**

**NA JAVNIM PARKIRALIŠTIMA GRADA BUJA**

**Članak 1.**

Ovom se Odlukom mijenja i dopunjuje Odluka o organizaciji, načinu naplate i kontrole parkiranja na javnim parkiralištima Grada Buja od 06.12.2013., KLASA: 363-01/13-01/08, URBROJ:2105/01-02-13-7 sa pripadajućom izmjenom i dopunom od 18.06.2018., KLASA: 363-05/18-01/02, URBROJ: 2105/01-05/02-18-8 (Službene novine Grada Buja-Buie 12/13, 11/18) (dalje u tekstu: Odluka).

**Članak 2.**

Članak 6. st. 4. Odluke briše se.

**Članak 3**.

Članak 9. st. 5. Odluke briše se.

**Članak 4.**

Članak 15. Odluke briše se.

**Članak 5.**

Članak 16. Odluke briše se.

Mijenja se čl. 17. Odluke na način da glasi:

„Za stanare ulica na području zona u kojima se naplaćuje parkiranje te fizičke osobe koje obavljaju gospodarsku djelatnost i koje imaju sjedište unutar tog područja i za pravne osobe koje imaju sjedište unutar tog područja i u ulicama A. Babić, G. Verdi, A. Manzoni, Fontana Carara, 1. Svibnja i Umaška cesta, mogu se uvesti povlašteni uvjeti parkiranja u pogledu vremenskog ograničenja trajanja parkiranja i cijene.

Za korištenje javnih parkirališta s naplatom po povlaštenim uvjetima koristi se povlaštena parkirna karta.

Povlaštena parkirna karta (u daljnjem tekstu: povlaštena karta) vrijedi za parkirališnu zonu i za vremensko razdoblje za koju je izdana.

Izgled i sadržaj povlaštene karte za korištenje javnih parkirališta s naplatom određuje Organizator parkiranja, uz suglasnost gradskoga upravnog tijela nadležnog za promet.“

**Članak 6.**

Mijenja se čl. 18. Odluke na način da glasi:

„Pravo na povlaštenu kartu ima fizička osoba (stanar) koja:

- ima prebivalište ili boravište na području na kojem se naplaćuje parkiranje i u ulicama A. Babić, G. Verdi, A. Manzoni, Fontana Carara, 1. Svibnja i Umaška cesta, što dokazuje osobnom iskaznicom ili uvjerenjem Ministarstva unutarnjih poslova o adresi stanovanja;

- ima vozilo registrirano na svoje ime, što dokazuje valjanom prometnom dozvolom.

Fizičkoj osobi iz stavaka 1. može se izdati samo jedna povlaštena karta.

Pravo na povlaštenu kartu ima fizička osoba koja obavlja gospodarsku djelatnost ili pravna osoba koja:

- koristi poslovni prostor na području na kojem se naplaćuje parkiranje i u ulicama A. Babić, G. Verdi, A. Manzoni, Fontana Carara, 1. Svibnja i Umaška cesta, što dokazuje ugovorom o zakupu, odnosno izvatkom iz zemljišnih knjiga o vlasništvu poslovnog prostora;

- ima vozilo registrirano na ime pravne osobe iz ovog stavka, prethodna alineja, što dokazuje valjanom prometnom dozvolom.

Osobi iz stavaka 2. može se izdati najviše tri povlaštene karte.

Pravo na povlaštenu kartu ima fizička osoba zaposlena u pravnoj osobi ili javnoj ustanovi sa sjedištem na području na kojem se naplaćuje parkiranje i u ulicama A. Babić, G. Verdi, A. Manzoni, Fontana Carara, 1. Svibnja i Umaška cesta za što kao dokaz prilaže potvrdu poslodavca. Pravo na povlaštenu kartu ostvaruje samo za jedno vozilo.

Povlaštena karta vrijedi dok fizička, odnosno pravna osoba ispunjava uvjete iz prethodnih stavaka ovoga članka.

Naplata povlaštene karte obavlja se naplatom preko žiro računa Organizatora parkiranja ili istodobnom kupnjom i preuzimanjem povlaštene karte na blagajni Organizatora parkiranja.

Ako korisnik povlaštene karte za vrijeme njenog važenja promijeni vozilo za koje je karta izdana, Organizator parkiranja zamijenit će parkirališnu kartu, na korisnikov zahtjev, novom parkirališnom kartom.

Pravo na parkirnu kartu za starogradsku jezgru, samo za osobna vozila, imaju pravne i fizičke osobe koje:

- imaju prebivalište ili boravište, odnosno sjedište unutar starogradske jezgre (prema grafičkom prikazu), što dokazuje osobnom iskaznicom ili uvjerenjem Ministarstva unutarnjih poslova o adresi stanovanja;

Unutar starogradske jezgre svako domaćinstvo, odnosno fizička osoba koja obavlja gospodarsku djelatnost ili pravna osoba, imaju pravo na jednu parkirnu kartu po adresi stanovanja odnosno sjedišta. Parkirna karta za starogradsku jezgru može se vezati na najviše 4 registarske oznake.

Izgled, sadržaj i način korištenja parkirne karte određuje Organizator parkiranja.“

**Članak 7.**

Članak 20. st. 5. Odluke briše se.

**Članak 8.**

Iza članka 23. dodaje se poglavlje s člancima 23.a, 23.b, 23.c, 23.d, 23.e, 23.f i 23.g koji glase:

**„III. LOKACIJE JAVNIH PARKIRALIŠTA I ZONE, VREMENSKO OGRANIČENJE TRAJANJA PARKIRANJA, VRIJEME NAPLATE PARKIRANJA I VISINA NAKNADE NA PARKIRALIŠTIMA U SUSTAVU NAPLATE**

**Članak 23.a.**

Posebna, ulična, izvanulična, zatvorena i izvangradska javna parkirališta u sustavu naplate na području Grada Buja-Buia, shodno grafičkom prikazu u prilogu, nalaze se na slijedećim lokacijama:

**1. ULIČNA PARKIRALIŠTA ( 1. ZONA )**

- Istarska ulica, Ulica Nikole Tesle, Trg J.B.Tita, Flavia

**2. IZVANULIČNA PARKIRALIŠTA ( 1. ZONA )**

- Flavia

Izvan sustava naplate pod posebnim režimom nadzor nalaze se (prema grafičkom prikazu):

**3. PARKIRALIŠTA UNUTAR STAROGRADSKE JEZGRE**

- U ULICAMA: S. Vardabasso, Belvedere, Prolaz stare uljare. G. Carducci, Tržni prolaz, Trg Sv. Martina, E. De Amicis te na drugim lokacijama gdje se ne ometa ili ugrožava odvijanje prometa.

**Članak 23.b.**

Na javnim parkiralištima u sustavu naplate i izvan naplate na području Grada Buja-Buia ne primjenjuje se vremensko ograničenje trajanja parkiranja.

**Članak 23.c.**

Vrijeme naplate parkiranja na javnim parkiralištima u sustavu naplate na području Grada Buja-Buia određuje se u razdoblju:

* Ulična parkirališta i izvanulična parkirališta od 01.01. do 31.12.

Naknada za parkiranje na javnim parkiralištima u sustavu naplate na području Grada Buja-Buia naplaćuje se svakim radnim danom.

Naknada za parkiranje na javnim parkiralištima u sustavu naplate na području Grada Buja-Buia ne naplaćuje subotom, nedjeljom i blagdanom.

Vrijeme naplate parkiranja na javnim parkiralištima u sustavu naplate na području Grada Buja-Buia utvrđuje se prema slijedećem:

* Ulična i izvanulična parkirališta od 07:00 do 17:00 sati

 Vrijeme i uvjeti naplate parkiranja moraju biti istaknuti na prometnom znaku.

Nadzor parkiranja unutar starogradske provodi se cjelodnevno do 00.00 do 24.00 u razdoblju od 01.01 do 31.12.

**Članak 23.d.**

Visina naknade za parkiranje putničkog vozila te motocikala i njegove prikolice, na javnim parkiralištima u sustavu naplate na području Grada Buja-Buie, određuje se kako slijedi:

* ulična i izvanulična parkirališta

 u iznosu od 4,00 kune

Visina naknade za parkiranje vozila s prikolicom, kampera, kombi vozila i teretnog vozila do 1,5 tone nosivosti na uličnim parkiralištima u sustavu naplate na području Grada Buja-Buie određuje se u dvostrukom iznosu naknade za parkiranje putničkog vozila.

**Članak 23.e.**

Visina naknade za mjesečne povlaštene parkirne karte za osobe sa sjedištem na lokacijama iz članka 23.a. ove Odluke i ulicama A. Babić, G. Verdi, A. Manzoni, Fontana Carara, 1. Svibnja i Umaška cesta na javnim parkiralištima u sustavu naplate na području Grada Buja-Buie određuje se kako slijedi:

* ulična i izvanulična parkirališta

 - 50,00 kuna za fizičke osobe,

 - 150,00 kuna za pravne osobe,

 - 50,00 kuna za osobe zaposlene u pravnim osobama i javnim ustanovama,

 - 400,00 kuna godišnja karta stanare

Visina naknade za mjesečne komercijalne parkirne karte za pravne i fizičke osobe iznosi 300,00 kuna i podrazumijeva parkiranje na svim javnim parkiralištima u sustavu naplate na području Grada Buja-Buie.

Parkirna karta za starogradsku jezgru izdaje se po povlaštenim uvjetima bez naknade.

**Članak 23.f.**

Korisnicima parkiranja koji nemaju pravovaljanu satnu kartu, parkirnu kartu za starogradsku jezgru ili nemaju na drugi način uređeno korištenje parkirališta, Organizator parkiranja izdaje Dnevnu kartu putem Naloga za plaćanje Dnevne karte i troškove opomene kako slijedi:

* Dnevna karta 1. zona 100,00 kuna;
* troškovi opomene 40,00 kuna.

**Članak 23.g.**

U visinu naknade za parkiranje uključen je i pripadajući porez na dodanu vrijednost.“

**Članak 9.**

Dosadašnje poglavlje III. postaje poglavlje IV.

**PRIJELAZNE I ZAVRŠNE ODREDBE**

**Članak 10.**

Ova Odluka stupa na snagu prvog dana od dana objave u Službenim novinama Grada Buja.

KLASA: 363-05/18-01/02

URBROJ: 2105/01-05/02-18-10

Buje, 24.09.2018.

 GRADSKO VIJEĆE GRADA BUJA

PREDSJEDNIK GRADSKOG VIJEĆA

Rino Duniš

**OBRAZLOŽENJE**

Na temelju članka 5. stavka 1. točke 6. Zakona o sigurnosti prometa na cestama (Narodne novine 67/08, 48/10, 74/11, 80/13, 158/13, 92/14, 64/15, 108/17) i članka 50. Statuta Grada Buja-Buie ("Službene novine Grada Buja-Buie", broj 11/09, 05/11, 11/11, 03/13, 05/18) Gradsko vijeće Grada Buja-Buie ovlašteno je po prethodno ishodovanoj suglasnosti nadležne policijske uprave odrediti parkirališne površine , te utvrđuje organizaciju, način naplate, iznos naknade i kontrolu parkiranja na javnim parkiralištima Grada Buja-Buie.

Trenutno je organizacija, način naplate i kontrola parkiranja na javnim parkiralištima Grada Buja uređena Odlukom o organizaciji, načinu naplate i kontrole parkiranja na javnim parkiralištima Grada Buja od 06.12.2013., KLASA: 363-01/13-01/08, URBROJ:2105/01-02-13-7 (Službene novine Grada Buja-Buie 12/13) sa pripadajućim izmjenama i dopunama od 18.06.2018., KLASA: 363-05/18-01/02, URBROJ: 2105/01-05/02-18-8 (Službene novine Grada Buja-Buie 11/18) i Pravilnikomo lokacijama javnih parkirališta, zonama, vremenskom ograničenju trajanja parkiranja, vremenu naplate parkiranja i visinama naknade za parkiranje na području Grada Buja od 06.12.2013., KLASA: 363-01/13-01/08, URBROJ: 2105/01-01-13-8 (Službene novine Grada Buja-Buie 12/13) koje je temeljem ovlasti Gradskog vijeća donio Gradonačelnik. Navedeno rješenje nije u skladu sa sudskom praksom i stajalištem Visokog upravnog suda (Usoz-36/16-5) da predstavničko tijelo jedinice lokalne samouprave nije ovlašteno svojim općim aktom ovlastiti izvršno tijelo te jedinice (ovdje Gradonačelnika) na donošenje drugog općeg akta, jer za isto nema uporišta u citiranom Zakonu o sigurnosti prometa na cestama.

Sukladno navedenom izrađen je ovaj prijedlog izmjena i dopuna (spajanje važeće Odluke i Pravilnika u jedinstven opći akt, ukidanje odredbe o ograničavanju prava na povlaštenu kartu osobama koja imaju dugovanja prema Gradu Buje-Buie i Organizatoru parkiranja,uvođenje naplate po postojećim cijenama i uvjetima na uličnom parkiralištu u ulici Flavia-1.ZONA, ukidanje ograničenja vezano za važenje povlaštenih karata na određeno područje).